
Vezeték nélküli adatgyűjtésen alapuló nyomon követési rendszer tervezése és összeállítása élelmiszeripari célokra

Az élelmiszeripari minőségbiztosításban az egyik legfontosabb tényező és egyben nagy kihívás a nyomonkövethetőség. Ez leginkább az érzékeny, hűtendő vagy fagyasztva tárolt élelmiszerekre vonatkozik, egyes termékeknél a páratartalom megfelelő beállítása is fontos szempont lehet.
A hőmérséklet megbízható nyomon követése kihívást jelent többek között a szállítás közben, illetve a kereskedők közötti áruátadásnál. Ezeknél jogi szempontból sem mindegy, hogy melyik felet terheli a felelősség az esetleges hiba miatt.
Erre jelenthet megoldást az RFID technológia. Kártya méretű, szenzorokkal és kommunikációs interfésszel ellátott eszközöket, úgynevezett tageket tudunk a ládákba helyezni, amiket így ugyanaz a hatás ér, mint az árut, és kis helyen elfér. A félpasszív tagek rendelkeznek akkumulátorral, tehát folyamatosan tudják rögzíteni a bennük elhelyezett érzékelők jeleit. A jelek kiolvasása antennák segítségével történik, ahonnan az adatokat egy szoftver exportálja és rögzíti, hogy azok feldolgozhatóak legyenek. A tagek beprogramozhatóak úgy is, hogy a beállított határérték felett riasztást küldjenek.
A munkám célja, hogy a nyomonkövethetőséget praktikusabbá, egyszerűbbé tegyem a technológia által. Ehhez a Tóth Fruzsina Bettina által diplomamunkájához készített programot használtam és közösen fejlesztettük tovább. Ezzel a hőmérséklet adatok egyszerűen kiolvashatóak a kártyákról, és a későbbiekben beállítható lesz, hogy folyamatos kommunikáció mellett milyen értéktől küldjön riasztást a rendszer.
Ez a lehetőség különösen a kis- és középvállalkozásoknak lehet nagy segítség, elsősorban a hűtve vagy fagyasztva tárolandó termékek hőmérsékletének igényes és pontos megfigyeléséhez és dokumentálásához. A kis létszám és volumen miatt itt kiemelten fontos, hogy egyszerű és praktikus legyen a nyomon követés. A TDK (és diplomadolgozat) folytatásaként felmerül a lehetősége olyan programokba való csatlakozásnak, amik ezen gyártók technológiai felzárkóztatását, fejlesztését tűzték ki célul. A későbbiekben a mért adatok alapján szakmai tanácsadásra is kerülhet sor.
A próbaméréseket Csány Bálint őstermelő segítségével, tejtermékek piacon árulása és házhozszállítása közben végeztem. A mérésekből kiderült, hogy a hőmérséklet megfelelő szinten tartásához egyes esetekben még szükség van kiegészítő megoldásokra, így a jövőben növelhető az élelmiszerek biztonsága.



